काम , क्रोधादिकों पर विजय पाना अत्यन्त कठिन नहीं है। बिना समझे ही लोग इसे असाध्य मान बैठते हैं। बहुधा लोगों की यह धारणा हो ग‍ई है कि निवृत्ति - मार्गावलम्बी महात्मा ही षडरिवर्ग पर विजय पा सकते हैं ; किन्तु यह धारणा केवल अज्ञान - मूलक ही है। निवृत्ति - मार्गी तो काम , क्रोधादिकों के मूल कारण ( सांसारिक व्यवहार ) को ही तिलाञ्जलि दे देता है। उसके लि‍ए तो इनपर विजय और पराजय का को‍ई प्रश्न ही नहीं उठता। षडरिवर्ग पर विजयी तो वही माना जा सकता है जो व्यवहार में बराबर प्रवृत्त रहे ; पर काम - क्रोधादि उसपर अपना स्वत्व न जमा सकें। शत्रु को आघात कर सकने का अवसर सदा प्राप्त रहे ; किन्तु वह असमर्थतावश आघात न कर सके ; तभी तो माना जायगा कि वह दवा हु‍आ है और पराजित है। व्यवहार में प्रवृत्ति ( शास्त्रोक्त प्रवृत्ति ) षडरिवर्ग पर विजय पाने में बाधक नहीं होती।